

**ประกาศองค์การบริหารส่วนตำบลหินดาด**

**เรื่อง มาตรการจัดการเรื่องร้องเรียนการทุจริตมิชอบของเจ้าหน้าที่**

**ประจำปีงบประมาณ พ.ศ. ๒๕๖๖**

-----------------------------------------

 เพื่อให้การปฏิบัติราชการขององค์การบริหารส่วนตำบลหินดาด เป็นไปด้วยความโปร่งใสและสามารถตรวจสอบได้ จึงกำหนดมาตรการจัดข้อร้องเรียนการทุจริต ดังนี้

 **๑. หลักเกณฑ์และแนวทางปฏิบัติในการร้องเรียน**

 ๑.๑. หลักเกณฑ์การร้องเรียน

 ๑.๑.๑ เรื่องที่ร้องเรียนต้องเป็นเรื่องที่ผู้ร้องได้รับความเดือดร้อนหรือความเสียหายอันเนื่องมาจากบุคลากรขององค์การบริหารส่วนตำบลหินดาดในเรื่องดังต่อไปนี้

 (๑) กระทำทุจริตต่อหน้าที่ราชการ

 (๒) กระทำความผิดต่อตำแหน่งหน้าที่ราชการ

 (๓) ละเลยหน้าที่ตามกฎหมายที่กำหนดให้ต้องปฏิบัติ

 (๔) ปฏิบัติงานล่าช้าเกินสมควร

 (๕) กระทำนอกเหนืออำนาจหรือหน้าที่หรือขัดหรือไม่ถูกต้องตามกฎหมาย

 ๑.๑.๒ เรื่องที่ร้องเรียนต้องเป็นเรื่องจริงที่มีมูลมิใช่ลักษณะกลั่นแกล้งหรือสร้างความเสียหายแก่บุคคลและต้องมีหลักฐานแวดล้อมปรากฏชัดเจนตลอดจนพยานหลักฐานที่แน่นอน

 ๑.๒ ข้อร้องเรียนต้องใช้ถ้อยคำที่สุภาพและต้องระบุข้อมูลดังต่อไปนี้

 ๑.๒.๑ ชื่อนามสกุลและที่อยู่ผู้ร้องเรียน

 ๑.๒.๒ ชื่อหน่วยงานหรือบุคลากรที่เกี่ยวข้องที่เป็นเหตุแห่งการร้องเรียนพร้อมทั้งข้อเท็จจริงหรือพฤติกรรมตามสมควรแห่งมูลเหตุที่เกี่ยวข้องดังกล่าว

 ๑.๒.๓ การกระทำทั้งหลายที่เป็นเหตุแห่งการร้องเรียนพร้อมทั้งข้อเท็จจริงหรือพฤติกรรมตามสมควรแห่งมูลเหตุที่เกี่ยวข้องดังกล่าว

 ๑.๒.๔ลายมือผู้ร้องเรียน

 ๑.๒.๕ ระบุวันเดือนปี

 ๑.๒.๖ ระบุพยานเอกสารพยานวัตถุและพยานบุคคล (ถ้ามี)

 ๑.๓ กรณีการร้องเรียนผ่านกล่องรับความเห็น หรือมีลักษณะเป็นบัตรสนเท่ห์จะรับพิจารณาเฉพาะรายชื่อที่ระบุหลักฐานกรณีแวดล้อมปรากฏชัดแจ้งตลอดจนชี้พยานบุคคลแน่นอนเท่านั้น

/ ๑.๔เรื่องร้องเรียน...

 ๑.๔ เรื่องร้องเรียนที่ไม่รับพิจารณา

 ๑.๔.๑ ข้อร้องเรียนมิได้ทำเป็นลายลักษณ์อักษร

 ๑.๔.๒ ข้อร้องเรียนที่ไม่ได้ระบุพยานหลักฐานที่เพียงพอ

 ๑.๔.๓ ข้อร้องเรียนที่ไม่มีรายการตามข้อ๑.๒

 ๑.๕ ช่องทางการร้องเรียน

 ๑.๕.๑ ส่งข้อร้องเรียนด้วยตนเองโดยตรงได้ที่กล่องรับความคิดเห็นตั้งอยู่ที่อาคารสานักงานองค์การบริหารส่วนตำบลหินดาด

 ๑.๕.๒ ส่งข้อร้องเรียนผ่านระบบออนไลน์ผ่านระบบอิเล็กทรอนิกส์ได้ที่เว็บไซด์องค์การบริการส่วนตำบลหินดาด **https://http://www.hindard.go.th**

 ๑.๕.๓ ร้องเรียนผ่านศูนย์บริการประชาชนองค์การบริหารส่วนตำบลหินดาด

 - โทรศัพท์๐๔๔-๗๕๖๑๑๑

 - ทางไปรษณีย์ที่อยู่ ๑๒๐ หมู่ที่ ๑๔ ตำบลหินดาด อำเภอด่านขุนทด จังหวัดนครราชสีมา ๓๐๒๑๐

 **๒. กระบวนการพิจารณาดำเนินการ**

 ๒.๑ ให้กลุ่มงานธุรการเป็นหลักในเรื่องการรับเรื่องร้องเรียน

 ๒.๒ เมื่อได้รับเรื่องร้องเรียนให้เจ้าพนักงานธุรการรวบรวมข้อมูลการร้องเรียนเสนอนายกองค์การบริหารส่วนตำบล ในกรณีเป็นบัตรสนเท่ห์ให้พิจารณาเฉพาะรายที่มีลักษณะตามที่กำหนดไว้ในประกาศนี้

 ๒.๓ กรณีที่นายกองค์การบริหารส่วนตำบล เห็นสมควรให้แต่งตั้งคณะกรรมการสอบสวนข้อเท็จจริงหรือมอบหมายให้ผู้ใดตรวจสอบข้อเท็จจริงให้หน่วยงาน หรือมอบหมายผู้รับผิดชอบโดยตรงดำเนินการตามคำสั่งนั้น

 ๒.๔ ให้คณะกรรมการสอบสวนข้อเท็จจริงที่ได้รับการแต่งตั้งมีหน้าที่รวบรวมข้อเท็จจริงที่เกี่ยวข้องและพิจารณาไต่สวนข้อเท็จจริงว่าเรื่องร้องเรียนมีมูลหรือไม่อย่างไร โดยให้ดำเนินการให้แล้วเสร็จโดยเร็วพร้อมทั้งนำความคิดเห็นเสนอนายกองค์การบริหารส่วนตำบลว่ามีการกระทำทุจริตและประพฤติมิชอบหรือการทุจริตการจัดซื้อจัดจ้างเกิดขึ้นหรือไม่และเป็นการกระทำผิดวินัยหรือไม่ หากกรณีไม่มีมูลตามที่ร้องเรียนให้เสนอความเห็นต่อนายกองค์การบริหารส่วนตำบลสั่งยุติเรื่อง

 ๒.๕ ในกระบวนการพิจารณาสอบสวนข้อเท็จจริงให้ดำเนินการอย่างลับและต้องเปิดโอกาสให้บุคคลผู้ถูกกล่าวหาพิสูจน์ข้อเท็จจริงอย่างเป็นธรรม

 ๒.๖ ให้คณะกรรมการสอบสวนข้อเท็จจริงดำเนินการสอบสวน และรายงานผลการสอบสวนต่อนายกองค์การบริหารส่วนตำบล ตามระยะเวลาที่กำหนด

 **๓. การกำกับติดตามข้อร้องเรียน**

 ๓.๑ เมื่อมีการดำเนินการในเบื้องต้นเป็นประการใด ให้หน่วยงานหรือมอบหมายผู้รับผิดชอบโดยตรงแจ้งผู้ร้องเรียนทราบภายในระยะเวลาสิบห้าวัน เว้นแต่กรณีที่ผู้ร้องเรียนไม่ให้ข้อมูลที่สามารถติดต่อกลับไปยังผู้ร้องเรียนได้

/ ๓.๒ ในกรณีที่ข้อร้องเรียน...

 ๓.๒ในกรณีที่ข้อร้องเรียนเป็นเรื่องที่อยู่นอกเหนืออำนาจการพิจารณาขององค์การบริหารส่วนตำบลหินดาดให้ดำเนินการดังนี้

 (๑) ส่งต่อเรื่องร้องไปยังหน่วยงานที่เกี่ยวข้องโดยตรง ในกรณีที่ข้อร้องเรียนระบุถึงหน่วยงานนั้นๆโดยแจ้งให้ผู้ร้องเรียนรับทราบทันทีโดยเร็ว และให้ถือว่าเป็นที่สิ้นสุดกระบวนการกำกับติดตามและการตอบสนองข้อร้องเรียนขององค์การบริหารส่วนตำบลหินดาด

 (๒) ส่งเรื่องร้องเรียนไปยังผู้ร้องเรียน กรณีที่ผู้ร้องเรียนไม่ได้ระบุถึงหน่วยงานที่เกี่ยวข้องโดยตรงพร้อมชี้แจงเหตุผล และแจ้งให้ผู้ร้องเรียนทราบ ให้ถือว่าเป็นที่สิ้นสุดกระบวนการกำกับติดตามและการสนองข้อร้องเรียนขององค์การบริหารส่วนตำบลหินดาด

จึงประกาศให้ทราบ และถือปฏิบัติโดยทั่วกัน

ประกาศ ณ วันที่ ๓๑ มกราคม พ.ศ. ๒๕๖๖

 

(นายสุวิช คมพยัคฆ์)

 นายกองค์การบริหารส่วนตำบลหินดาด